Liggaam van vierjarige gevind - Ongelukke - Republikein
Wednesday, August 12th, 01:26:38
05 July 2020 | Ongelukke
Die liggaam van 'n vierjarige meisie van Swakopmund is gevind wat Saterdag op die kusdorp verdrink het. Volgens die woordvoerder van die Namibiese polisie vir die Erongostreek adj. komm. Erastus Ikuyu was die meisie saam met haar ma, broer en 'n nefie (albei vyf jaar oud) en nog 'n vrou op die strand by 'n parkeerterrein naby die Platz Am Meer-inkoopsentrum in Vineta
Die meisie, haar broer en nefie het naby die water gespeel. Volgens haar ma het sy 'n sterk brander gesien wat haar dogtertjie die see in gesleep het. Sy het die see ingestorm en haar dogtertjie probeer red, maar was egter onsuksesvol.
Volgens Ikuyu het die meisie se ma ook byna verdrink maar kon sy gered word.
"Duikers het later op die toneel die meisie se liggaam dieper die see in sien dryf, etlike meters van waar sy verdrink het," het hy gesê. Sy het egter onder die branders verdwyn en haar liggaam is later deur lede van die Tamariskia Buurtwag op die dorp noord van die winkelsentrum gevind.